CELEX: 32020D0758
Language: hu
Date: 2020-06-04 00:00:00
Title: A Bizottság (EU) 2020/758 végrehajtási határozata (2020. június 4.) az Egyesült Királyság által a Xylella fastidiosa és a Ceratocystis platani tekintetében meghozandó intézkedésekről (az értesítés a C(2020) 3604. számú dokumentummal történt) (Csak az angol nyelvű szöveg hiteles)

9.6.2020   
               
               
                  HU
               
               
                  Az Európai Unió Hivatalos Lapja
               
               
                  L 179/8
               
            
         A BIZOTTSÁG (EU) 2020/758 VÉGREHAJTÁSI HATÁROZATA
         (2020. június 4.)
         az Egyesült Királyság által a Xylella fastidiosa és a Ceratocystis platani tekintetében meghozandó intézkedésekről
         
            
               (az értesítés a C(2020) 3604. számú dokumentummal történt)
            
         
         (Csak az angol nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növénykárosítókkal szembeni védekező intézkedésekről, a 228/2013/EU, a 652/2014/EU és az 1143/2014/EU európai parlamenti és tanácsi rendelet módosításáról, valamint a 69/464/EGK, a 74/647/EGK, a 93/85/EGK, a 98/57/EK, a 2000/29/EK, a 2006/91/EK és a 2007/33/EK tanácsi irányelv hatályon kívül helyezéséről szóló, 2016. október 26-i (EU) 2016/2031 európai parlamenti és tanácsi rendeletre (1) és különösen annak 52. cikke (4) bekezdésére, összefüggésben a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás (2) 131. cikkével,
         mivel:
         
                     (1)
                  
                  
                     A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás 127. cikkének (1) bekezdésével összhangban a szóban forgó megállapodásban előírt átmeneti időszak alatt az Egyesült Királyságra és az Egyesült Királyságban az uniós jog alkalmazandó. Az átmeneti időszak 2020. december 31-én ér véget.
                  
               
                     (2)
                  
                  
                     Az (EU) 2016/2031 rendelet 52. cikkének (1) bekezdésének megfelelően az Egyesült Királyság 2020. március 10-én értesítette a Bizottságot arról, hogy szükségesnek tartja uniós intézkedés elfogadását többek között a Xylella fastidiosa és a Ceratocystis platani károsítókkal (a továbbiakban: meghatározott károsítók) szemben. Az említett rendelet 52. cikkének (2) bekezdésével összhangban az Egyesült Királyság bejelentette azokat az átmeneti nemzeti intézkedéseket is, amelyeket az említett intézkedés hiányában tervez bevezetni.
                  
               
                     (3)
                  
                  
                     A Xylella fastidiosa tekintetében az Egyesült Királyság kijelentette, hogy a fertőzött olajfák Belgium általi 2018-as feltartóztatása és a fertőzésnek az olaszországi Vincában észlelt közelmúltbeli, 2019-es előfordulása igazolja annak a kockázatát, hogy a –látható tüneteket nem mutató – fertőzött növényeket beszállítják az Egyesült Királyság területére. Az Egyesült Királyság továbbá azt állította, hogy a szóban forgó károsítóra vonatkozó jelenlegi uniós intézkedések nem kezelik a Xylella fastidiosa tekintetében a károsítóra vonatkozó kockázatértékelésében (3) kiemelt kockázatokat, és nincs arra utaló bizonyíték, hogy az uniós intézkedések jelenlegi felülvizsgálata magában foglalná az Egyesült Királyság által korábban javasolt követelményeket. Az Egyesült Királyság kifejtette azt is, hogy a Xylella fastidiosa elleni, az (EU) 2015/789 bizottsági végrehajtási határozatban (4) és az annak hatályon kívül helyezését célzó, véleménycsere céljából a tagállamok elé terjesztett jogszabálytervezetben meghatározott jelenlegi uniós intézkedések nem kezelik az említett gazdafajokra vonatkozó szigorúbb követelmények szükségességét. Az Egyesült Királyság azt állította, hogy a károsítók jelentette kockázat szintje továbbra is elfogadhatatlan, és ezért az (EU) 2016/2031 rendelet 52. cikke szerinti nemzeti intézkedések bevezetését tervezi, mivel a vonatkozó követelményeket – bár az Egyesült Királyság szerette volna – az Unió nem határozta meg.
                  
               
                     (4)
                  
                  
                     Az Egyesült Királyság jelezte továbbá, hogy az általa javasolt intézkedés többek között megtiltja a Coffea és a Polygala myrtifolia L. növényeinek (a termés és a vetőmagok kivételével) harmadik országokból – köztük az Unióból – az Egyesült Királyságba való bevitelét. A javasolt intézkedés meghatározza továbbá azt a követelményt, hogy az Olea europaea L., a Lavandula, a Nerium oleander L., a Prunus dulcis L. és a Rosmarinus officinalis L. fajoknak az Unió olyan területén nevelt növényei esetében (a termés és a vetőmagok kivételével), amelyről ismert, hogy ott a károsító nem fordul elő, az Egyesült Királyságba való bevitel vagy azon belüli szállítás csak akkor engedélyezett, ha azokat a bevitelüket megelőző legalább egy éven keresztül nyilvántartásba vett és felügyelt termőhelyen termesztették és e termőhelyet 200 méteres, ismerten károsítótól mentes övezet veszi körül, továbbá a növények intenzív mintavételen és vizsgálaton alapuló éves ellenőrzések, valamint a szállításukat közvetlenül megelőző további ellenőrzés tárgyát képezik. A Lavandula,  a Nerium oleander L. és a Rosmarinus officinalis L. nem gyökeres dugványainak az Egyesült Királyságba történő bevitele vagy szállítása esetén ezeknek a dugványoknak a fenti feltételeknek megfelelő anyanövényekből kell származniuk. Azon területek esetében, amelyekről ismert, hogy ott a károsító előfordul, az Olea europaea L. és a Prunus dulcis L. Unióból az Egyesült Királyságba való bevitele csak akkor engedélyezett, ha azokat a kivitelüket megelőző négy éven keresztül, illetve fiatalabb növények esetében egész életciklusuk alatt fizikailag védett területen termesztették.
                  
               
                     (5)
                  
                  
                     A Ceratocystis platani tekintetében az Egyesült Királyság jelezte, hogy miután a szóban forgó károsítót az (EU) 2019/2072 bizottsági végrehajtási rendelet (5) értelmében uniós zárlati károsítóvá minősítették át, visszavonásra került a védett zónakénti kijelölés, és most már különleges követelmények mellett lehetőség van a Platanus fáknak a fertőzött területeken található termelési területekről való szállítására. Az Egyesült Királyság szerint az (EU) 2019/2072 végrehajtási rendelet XIII. mellékletének 17. pontjában foglalt új követelmények, amelyek további lehetőségként rendelkeznek arról, hogy a növényeket az említett károsítótól mentes termőhelyen is elő lehessen állítani, nem biztosítanak ugyanolyan szintű növényegészségügyi védelmet, mint az azt előíró követelmény, hogy a növényeket a károsítótól mentes területen kell termelni, szem előtt tartva azt is, hogy Franciaországban megerősítették a károsító új előfordulásait.
                  
               
                     (6)
                  
                  
                     E megfontolások alapján az Egyesült Királyság intézkedéseiben azt javasolta, hogy az ültetésre szánt Platanus L. növényeit – a vetőmagok kivételével – egész életciklusuk alatt károsítómentes területen vagy uniós védett zónában kelljen termeszteni.
                  
               
                     (7)
                  
                  
                     Az Egyesült Királyság által javasolt intézkedések azt is meghatározták, hogy a Xylella fastidiosa és a Ceratocystis platani elleni intézkedések hatálya alá tartozó növények csak a fenti követelményeknek való megfelelést megerősítő hivatalos nyilatkozattal vihetők be az Egyesült Királyságba.
                  
               
                     (8)
                  
                  
                     Az Egyesült Királyság értesítése az Agrilus planipennis és a Candidatus Phytoplasma ulmi károsítók elleni, a meglévő uniós szabályoknál szigorúbb intézkedésekre vonatkozó javaslatokat is tartalmazott. A Bizottság meg fogja vizsgálni ezeket az intézkedéseket, és felülvizsgálatuk keretében meg fogja vitatni őket a Növények, Állatok, Élelmiszerek és Takarmányok Állandó Bizottságában.
                  
               
                     (9)
                  
                  
                     Az Egyesült Királyság 2020. április 1-jén arról tájékoztatta a Bizottságot, hogy a meghatározott károsítókra vonatkozó nemzeti intézkedések 2020. április 21-én hatályba lépnek, kezdetben Angliában alkalmazandók, és rövidesen kiterjesztik őket az Egyesült Királyság más részeire is.
                  
               
                     (10)
                  
                  
                     Az Egyesült Királyság által bejelentett elemek alapján a Bizottság az 52. cikk (3) bekezdésével összhangban megállapította, hogy az abban jelzett kockázatot a Xylella fastidiosa tekintetében az (EU) 2015/789 végrehajtási határozat 9. cikke, a Ceratocystis platani tekintetében pedig az (EU) 2019/2072 végrehajtási rendelet VIII. mellékletének 17. pontja megfelelően csökkentette. A Bizottság különösen úgy ítélte meg, hogy nem állt rendelkezésre olyan új tudományos vagy műszaki bizonyíték, amely indokolná ezen intézkedések módosítását. A Bizottság tájékoztatta továbbá a tagállamokat az Egyesült Királyság értesítéséről, és felkérte őket, hogy 2020. április 24-ig nyújtsák be álláspontjukat.
                  
               
                     (11)
                  
                  
                     2020. április 3-án a Bizottság felkérte az Egyesült Királyságot, hogy azonnali hatállyal halassza el a szóban forgó intézkedések elfogadását. A Bizottság ezenkívül tájékoztatta az Egyesült Királyságot, hogy az érintett árukat kísérő kiegészítő nyilatkozatra vonatkozó követelmény nincs összhangban az (EU) 2016/2031 rendeletnek a vizsgálatköteles növények Unión belüli szállítására vonatkozó rendelkezéseivel. A Bizottság ezért fenntartja azt a lehetőséget, hogy az említett rendelet 52. cikkének (4) bekezdése alapján jogi aktust fogadjon el.
                  
               
                     (12)
                  
                  
                     Az Egyesült Királyság 2020. április 20-án válaszolt, kifejtve azokat az okokat, amelyek miatt úgy véli, hogy nemzeti intézkedéstervezeteket kellett elfogadnia.
                  
               
                     (13)
                  
                  
                     A Xylella fastidiosa tekintetében utalt annak a kereskedelmi forgalomban lévő vagy arra szánt uniós növényi anyagokban való jelenlétére (a szóban forgó károsító feltartóztatása Belgiumban) és az Európai Élelmiszerbiztonsági Hatóság (a továbbiakban: Hatóság) következtetéseire azokra az időszakokra vonatkozóan, amelyek során a károsító tünetei nem jelentkeznek (a továbbiakban: tünetmentes időszakok) és amely állapot nem tükröződik az uniós jogszabályokban. Az Egyesült Királyság szerint mindkét tényező arra utal, hogy folyamatosan fennáll annak a kockázata, hogy az Unióból fertőzött anyagok (beleértve a tünetmentes anyagokat) kerülnek kivitelre.
                  
               
                     (14)
                  
                  
                     A Ceratocystis platani tekintetében az Egyesült Királyság jelezte továbbá, hogy intézkedései az azt követően kialakult helyzetre adott válaszlépések, hogy 2019 novemberében a Növények, Állatok, Élelmiszerek és Takarmányok Állandó Bizottsága elé terjesztette a kiegészítő információkat. A kiegészítő információk a károsító új, franciaországi előfordulására vonatkoztak, nevezetesen arra, hogy a korábbi esetekhez képest a fertőzések sokkal északabbra történtek, és ezekben az esetekben nem áll rendelkezésre megerősített bizonyíték a fertőzés forrására vonatkozóan. Az Egyesült Királyság szerint a károsító északon való terjedése, valamint az annak útvonalával kapcsolatos bizonytalanság rávilágít a károsító jelentette kockázat növekedésére, és ez az oka annak, hogy ezeket az intézkedéseket be kellett vezetni.
                  
               
                     (15)
                  
                  
                     2020. április 21-én a növényegészségügyre és a géntechnológiával módosított szervezetekre vonatkozó hatósági ellenőrzésekről szóló, 2019. évi 2019/1517. sz. jogszabály – Official Controls (Plant Health and Genetically Modified Organisms) (England) Regulations 2019 (Statutory Instrument 2019/1517) – módosításra került az említett nemzeti intézkedések, különösen a növényegészségügyre és a géntechnológiával módosított szervezetekre vonatkozó hatósági ellenőrzésekről szóló, 2020. évi módosított rendelkezések (6) (a továbbiakban: az Egyesült Királyságban hatályos jogszabályi rendelkezések) 2. cikke (6) bekezdésének b)iii. pontja, valamint 2. cikkének (7) és (8) bekezdése révén. Ezek az intézkedések még azelőtt hatályba léptek, hogy a Növények, Állatok, Élelmiszerek és Takarmányok Állandó Bizottságában bármilyen megbeszélésre sor került volna.
                  
               
                     (16)
                  
                  
                     A Xylella fastidiosa tekintetében az Egyesült Királyságban hatályos jogszabályi rendelkezések meghatározták azokat az intézkedéseket, amelyekről az Egyesült Királyság 2020. március 10-én értesítette a Bizottságot.
                  
               
                     (17)
                  
                  
                     Az (EU) 2015/789 végrehajtási határozat intézkedéseket állapít meg a Xylella fastidiosa Unióba való betelepedése és Unión belüli elterjedése ellen. A tudományos és műszaki fejlemények alapján a szóban forgó károsító gazdanövényeinek az Unió területén belüli szállítására vonatkozó követelményeket több jogi aktus, köztük legutóbb az (EU) 2018/1511 bizottsági végrehajtási határozat (7) módosította. Az említett intézkedések a Hatóság számos közelmúltbeli tudományos szakvéleményén (8) alapultak. Követelmények kerültek meghatározásra mind a körülhatárolt területekről, mind az Unió más részeiből származó fogékony növényeknek az Unión belüli szállítására vonatkozóan. A Növények, Állatok, Élelmiszerek és Takarmányok Állandó Bizottsága további megbeszéléseket folytatott ezekről az intézkedésekről egy olyan új bizottsági végrehajtási rendelet elfogadása céljából, amely hatályon kívül helyezi és felváltja az (EU) 2015/789 végrehajtási határozatot.
                  
               
                     (18)
                  
                  
                     Ebben a tekintetben az Egyesült Királyság intézkedései nem arányosak az azonosított kockázat szintjével. Annak ellenére, hogy egyes rendelkezések olyan, a körülhatárolt területeken kívüli területekről származó növényekre vonatkoznak, amelyekről ismert, hogy ott a Xylella fastidiosa nem fordul elő, az Egyesült Királyságban hatályos jogszabályi rendelkezések előírják, hogy az érintett növények tekintetében teljesülniük kell a következő feltételeteknek: a kivitelüket megelőző legalább egy éven keresztül nyilvántartásba vett és felügyelt termőhelyen termesztették és termőhelyüket 200 méteres, ismerten károsítótól mentes övezet veszi körül, továbbá a növények intenzív mintavételen és vizsgálaton alapuló éves ellenőrzések, valamint a szállításukat közvetlenül megelőző további ellenőrzés tágyát képezik. Ez az intézkedés további korlátozásokat vezet be az (EU) 2015/789 végrehajtási határozat 9. cikkéhez képest, amelynek rendelkezései már így is szigorúbb feltételeket határoznak meg az említett növények szállítására vonatkozóan, amennyiben e növények nem körülhatárolt területekről származnak. Ez az intézkedés nem áll arányban az azonosított kockázattal, mivel a Hatóság legutóbbi, 2019 májusában közzétett tudományos szakvéleménye (9) által indokoltnál szigorúbb módon, súlyosan és utólagosan megzavarja az érintett növények kereskedelmét. Ráadásul az (EU) 2015/789 végrehajtási határozat legutóbbi, 2018. évi módosítása óta a Xylella fastidiosa gazdanövényeinek Unión belüli szállítása során az érintett kereskedelmi volumenhez képest csak elenyésző számú feltartóztatásra – 2020-ban pedig konkrétan egyre sem – került sor. Továbbá, ami a fertőzött növényeknek az Egyesült Királyság által említett tünetmentes időszakát illeti, a Hatóság legutóbbi, 2019. májusi szakvéleményében megállapította, hogy a látható tüneteken alapuló ellenőrzések egyes gazdaszervezetek esetében problémát jelenthetnek a károsító korai észlelése szempontjából, többek között az említett tünetek megjelenéséhez hozzájáruló számos tényező (pl. a növényfajok típusa, a bakteriális fertőző anyag mennyisége, a Xylella fastidiosa érintett alfajai, valamint az éghajlati viszonyok) miatt. Ezért az Egyesült Királyságban hatályos jogszabályi rendelkezések által érintett növények esetében az (EU) 2015/789 végrehajtási határozat előírja, hogy a tünetek jelenlététől függetlenül mintavételen és vizsgálaton alapuló intenzív ellenőrzéseket kell végezni. A Növények, Állatok, Élelmiszerek és Takarmányok Állandó Bizottsága keretében az említett határozat hatályon kívül helyezéséről és felváltásáról szóló jogi aktus tervezetéről folytatott megbeszélések a rendelkezésre álló tudományos és műszaki értékelés alapján megerősítették ezt a megközelítést.
                  
               
                     (19)
                  
                  
                     Ezért az Egyesült Királyság által elfogadott ideiglenes intézkedések nem kellően indokoltak. Ezenkívül a tagállamok által az említett határozattal összhangban végzett intenzív ellenőrzési kampányok eredményei megerősítik a Xylella fastidiosa előfordulását Olaszország, Franciaország, Spanyolország és Portugália egyes részein, ahol a betegség előfordulási területét megfelelően körülhatárolták és szigorú ellenőrzési intézkedések hatálya alá tartoznak.
                  
               
                     (20)
                  
                  
                     Ugyanez vonatkozik az Egyesült Királyságban hatályos jogszabályi rendelkezéseknek az Olea europaea L. és a Prunus dulcis L. bevitelét érintő intézkedésére azokban az esetekben, amikor e termékek olyan területekről érkeznek az Egyesült Királyságba, amelyekről ismert, hogy ott a Xylella fastidiosa előfordul; az ilyen bevitel az említett jogszabályi rendelkezések szerint csak akkor engedélyezett, ha a növényeket a kivitelüket megelőző négy éven keresztül, illetve fiatalabb növények esetében egész életciklusuk alatt fizikailag védett területen termesztették. A jelenlegi uniós intézkedések már jelenleg is rendelkeznek szigorú feltételekről a körülhatárolt területeken termesztett növényekre vonatkozóan. Az Egyesült Királyságban hatályos jogszabályi rendelkezések által előírt négyéves időszak célja annak biztosítása, hogy elegendő idő teljen el ahhoz, hogy a károsító tünetei megjelenjenek, amennyiben a károsító jelen van a növényen. Ezt a célt szolgálja az (EU) 2015/789 végrehajtási határozat 9. cikke, amely előírja, hogy ezeket a növényeket rovaroktól mentes termőhelyen kell előállítani, valamint azokon – a tüntetek jelenlététől függetlenül – egész életciklusuk alatt intenzív mintavételt és vizsgálatot kell végezni, beleértve a szállítás idejéhez a lehető legközelebbi időpontban végzett hatósági vizsgálatokat is.
                  
               
                     (21)
                  
                  
                     A tagállamok által az (EU) 2016/2031 rendelet 52. cikkének (2) bekezdésével összhangban az 52. cikk (1) bekezdésében említett kockázat csökkentése érdekében hozott ideiglenes intézkedések kifejezetten célzott jellegük miatt csak kivételes intézkedést jelenthetnek. Ezenkívül a Növények, Állatok, Élelmiszerek és Takarmányok Állandó Bizottságában 2019-ben és 2020-ban folytatott megbeszélések alapján az értékelések az Egyesült Királyságban hatályos jogszabályi rendelkezések által elfogadott intézkedések egyikét sem minősítették arányosnak vagy indokoltnak ahhoz, hogy azokat bele lehessen foglalni az (EU) 2015/789 végrehajtási rendeletet hatályon kívül helyező és felváltó jogi aktusba. Az (EU) 2016/2031 rendelet 52. cikkének (2) bekezdése szerinti ideiglenes intézkedéseknek kivételes intézkedést kell jelenteniük, és nem lehetnek a többségi szavazás megkerülésének eszközei.
                  
               
                     (22)
                  
                  
                     A Ceratocystis platani tekintetében az Egyesült Királyságban hatályos jogszabályi rendelkezések meghatározzák azokat az intézkedéseket, amelyekről az Egyesült Királyság 2020. március 10-én értesítette a Bizottságot. Ezek az intézkedések szigorúbbak az (EU) 2019/2072 végrehajtási rendelet VIII. mellékletének 17. pontjában meghatározott megfelelő követelménynél, amely további lehetőségként rendelkezik arról, hogy az adott ültetésre szánt növények nemcsak károsítómentes területről, hanem – bizonyos feltételek mellett – károsítómentes termőhelyről is származhatnak. Az (EU) 2019/2072 végrehajtási rendeletben a Platanus L. nemzetséghez tartozó, ültetésre szánt növények belső szállítására vonatkozóan előírt intézkedések a Hatóság legutóbbi, a Ceratocystis platani károsítóra vonatkozó kockázatértékeléssel és a károsító terjedésének visszaszorítására vonatkozó lehetőségekkel kapcsolatos tudományos szakvéleményén (10) alapul. Az említett rendelet elfogadása óta nem bocsátottak rendelkezésre új tudományos vagy műszaki bizonyítékokat, és az Egyesült Királyság sem nyújtott be új információkat. Az (EU) 2019/2072 végrehajtási rendelet VIII. melléklete további feltételeket állapított meg a károsítómentes termőterületekre vonatkozóan a 2000/29/EK tanácsi irányelvben (11) meghatározott intézkedésekhez képest annak érdekében, hogy nagyobb bizonyosságot lehessen szerezni a Platanus L. ültetésre szánt, kereskedelmi forgalomban lévő növényei tekintetében a károsítóktól való mentességet illetően. Az Egyesült Királyságban hatályos jogszabályi rendelkezések intézkedését ezért nem támasztja alá megfelelően semmilyen új, az (EU) 2019/2072 végrehajtási rendelet elfogadása óta közzétett tudományos vagy műszaki bizonyíték.
                  
               
                     (23)
                  
                  
                     Ezenkívül az Egyesült Királyságban hatályos jogszabályi rendelkezések előírják, hogy e növények és növényi termékek csak akkor vihetők be az Unióból az Egyesült Királyság területére, ha azokat az említett jogszabályi rendelkezéseknek való megfelelést igazoló hivatalos nyilatkozatok kísérik.
                  
               
                     (24)
                  
                  
                     Az Egyesült Királyságban hatályos jogszabályi rendelkezések hatálybalépését követően a Bizottság 2020. április 28-án arról tájékoztatta az Egyesült Királyságot, hogy ezek az új nemzeti intézkedések túlmutatnak a meglévő követelményeken, nem támasztják alá őket újabb tudományos indokok, és aránytalanok. A Bizottság ezért felszólította az Egyesült Királyságot, hogy az (EU) 2016/2031 rendelet 52. cikkének (4) bekezdésével összhangban helyezze hatályon kívül vagy módosítsa ezeket az intézkedéseket. Ilyen hatályon kívül helyezésre vagy módosításra eddig nem került sor, és az Egyesült Királyság sem jelezte, hogy ekképpen fog eljárni.
                  
               
                     (25)
                  
                  
                     Ezért helyénvaló úgy határozni, hogy az Egyesült Királyságban hatályos jogszabályi rendelkezések azon intézkedéseit, amelyek a meghatározott károsítókra vonatkoznak, és az érintett növények és növényi termékek Unión belüli szállítására vonatkozó uniós szabályoknál szigorúbb követelményeket vezetnek be, ennek megfelelően módosítani kell annak érdekében, hogy az említett rendelkezések megfeleljenek az uniós jogszabályoknak.
                  
               
                     (26)
                  
                  
                     Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A HATÁROZATOT:
         
            1. cikk
            A növényegészségügyre és a géntechnológiával módosított szervezetekre vonatkozó hatósági ellenőrzésekről szóló, 2019. évi jogszabály (Anglia) módosítására vonatkozó kötelezettség
            
               (1)   E cikk alkalmazásában
               
                           a)
                        
                        
                           „az Egyesült Királyság hatósági ellenőrzésekről szóló, 2019. évi jogszabályi rendelkezései”: the Official Controls (Plant Health and Genetically Modified Organisms) (England) Regulations 2019 (Statutory Instrument 2019/1517);
                        
                     
                           b)
                        
                        
                           „az Egyesült Királyság hatósági ellenőrzésekről szóló, 2020. évi jogszabályi rendelkezései”: the Official Controls (Plant Health and Genetically Modified Organisms) (England) (Amendment) Regulations 2020 (különösen annak 2. cikke (6) bekezdésének b)iii. pontja, valamint 2. cikkének (7) és (8) bekezdése), amely 2020. április 21-én lépett hatályba.
                        
                     
            
               (2)   Az Egyesült Királyság módosítja az Egyesült Királyság hatósági ellenőrzésekről szóló, 2019. évi jogszabályi rendelkezéseit azáltal, hogy elhagyja a Xylella fastidiosa és a Ceratocystis platani tekintetében az Egyesült Királyság hatósági ellenőrzésekről szóló, 2020. évi jogszabályi rendelkezéseiben tett módosításokat.
            
         
         
            2. cikk
            A kötelezettség teljesítésének határideje
            Az Egyesült Királyság hatályba lépteti azokat a rendelkezéseket, amelyek szükségesek ahhoz, hogy ennek a határozatnak legkésőbb 2020. június 20-ig megfeleljen.
         
         
            3. cikk
            Címzett
            Ennek a határozatnak Nagy-Britannia és Észak-Írország Egyesült Királysága a címzettje.
         
         
            Kelt Brüsszelben, 2020. június 4-én.
            
               
                  a Bizottság részéről
               
               Sztella KIRIAKÍDISZ
               
                  a Bizottság tagja
               
            
         
         
            (1)  HL L 317., 2016.11.23., 4. o.
         
         
            (2)  HL L 29., 2020.1.31., 7. o.
         
         
            (3)  Department for Environment, Food and Rural Affairs, Rapid Pest Risk Analysis (PRA) for Xylella fastidiosa (Környezetvédelmi, Élelmiszer- és Vidékügyi Minisztérium, A Xylella fastidiosa károsítóra vonatkozó gyorsított kockázatelemzés), 2020. február; https://planthealthportal.defra.gov.uk/assets/pras/Xylella-Draft-PRA.pdf.
         
            (4)  A Bizottság (EU) 2015/789 végrehajtási határozata (2015. május 18.) a Xylella fastidiosa (Wells et al.) Unióba történő behurcolásának és Unión belüli elterjedésének megelőzését célzó intézkedésekről (HL L 125., 2015.5.21., 36. o.).
         
            (5)  A Bizottság (EU) 2019/2072 végrehajtási rendelete (2019. november 28.) a növénykárosítókkal szembeni védekező intézkedésekről szóló (EU) 2016/2031 európai parlamenti és tanácsi rendelet egységes végrehajtási feltételeinek megállapításáról, valamint a 690/2008/EK bizottsági rendelet hatályon kívül helyezéséről és az (EU) 2018/2019 bizottsági végrehajtási rendelet módosításáról (HL L 319., 2019.12.10., 1. o.).
         
            (6)  The Official Controls (Plant Health and Genetically Modified Organisms) (England) (Amendment) Regulations 2020, UK Statutory Instruments, 2020 No. 381, Regulation 2.
         
            (7)  A Bizottság (EU) 2018/1511 végrehajtási határozata (2018. október 9.) az (EU) 2015/789 végrehajtási határozatnak a Xylella fastidiosa (Wells et al.) Unióba történő behurcolásának és Unión belüli elterjedésének megelőzését célzó intézkedések tekintetében történő módosításáról (HL L 255., 2018.10.11., 16. o.).
         
            (8)  EFSA Journal 2015; 13(1):3989, 262. o., doi:10.2903/j.efsa.2015.3989;
         EFSA Journal 2016; 14(10):4601, 19. o., doi:10.2903/j.efsa.2016.4601.
         
            (9)  EFSA Journal 2019;17(5):5665, 200. o., https://doi.org/10.2903/j.efsa.2019.5665
         
            (10)  EFSA Journal 2016; 14(12):4640, 65. o., doi:10.2903/j.efsa.2016.4640.
         
            (11)  A Tanács 2000/29/EK irányelve (2000. május 8.) a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről (HL L 169., 2000.7.10., 1. o.).